b'\n_START_ARTICLE_\nGerg\xc5\x91 Iv\xc3\xa1ncsik\n_START_SECTION_\nKlubbkarriere\n_START_PARAGRAPH_\nIv\xc3\xa1ncsik startet karrieren i Gy\xc5\x91ri ETO FKC, hvor han ogs\xc3\xa5 hadde sin profesjonelle debut i 1998. Spilleren ble tidlig oppdaget av den ungarske toppklubben MKB Veszpr\xc3\xa9m KC, og han signerte for dem i 2000. Iv\xc3\xa1ncsik, som har v\xc3\xa6rt i klubben siden da, har vunnet en rekke mesterskap og turneringer, blant disse Cupvinnercupen i h\xc3\xa5ndball for 2008.\n_START_SECTION_\nLandslagskarriere\n_START_PARAGRAPH_\nIv\xc3\xa1ncsik vant junior-EM i 1999, og ledet laget til en fjerdeplass i junior-VM i 2001. Iv\xc3\xa1ncsik spilte f\xc3\xb8rste A-lagskamp mot \xc3\x98sterrike 26. oktober 2000. Iv\xc3\xa1ncsik har deltatt i fem VM-sluttspill (2003, 2007, 2009, 2011 og 2013), samt seks EM-sluttspill (2004, 2006, 2008, 2010, 2012, 2014). Han har ogs\xc3\xa5 representert Ungarn i de olympiske leker to ganger, i 2004 og 2012, hvor begge endte med en fjerdeplass.\n_START_SECTION_\nPrivat\n_START_PARAGRAPH_\nGerg\xc5\x91 Iv\xc3\xa1ncsiks far, Mih\xc3\xa1ly Iv\xc3\xa1ncsik, er en tidligere landslagsspiller i h\xc3\xa5ndball. Iv\xc3\xa1ncsik har ogs\xc3\xa5 to yngre br\xc3\xb8dre, Tam\xc3\xa1s Iv\xc3\xa1ncsik og \xc3\x81d\xc3\xa1m Iv\xc3\xa1ncsik som begge er profesjonelle h\xc3\xa5ndballspillere og har spilt landskamper._NEWLINE_Iv\xc3\xa1ncsik er gift og har ett barn.'